[bookmark: _GoBack]Tekst za Slamnik - april

Služba za evropske projekte

V mesecu februarju je v Občini Domžale svoja vrata odprla Služba za evropske projekte. Poleg prijavljanj projektov na razpise, ki jih sofinancirajo pristojna ministrstva v Sloveniji oziroma evropska unija preko evropskih strukturnih in investicijskih skladov, bo pisarna tudi generator in inkubator idej in projektov, ki bodo doprinesli k razvoju občine Domžale ter posledično kvalitetnejšemu življenju v njej. Skrb za zdravje, kvaliteto bivanja, skrb za okolje, digitalizacija mesta, urejanje (mirujočega) prometa, skrb za starostnike in mlade, energetske, potresne sanacije stavb, urejanje poplavnih in degradiranih območij, parkov, zelenic, športnih in kulturnih objektov so le del vsebin, za katere se bo iskalo finančne inštrumente in ustvarjalo projekte. Priprave in prijave za evropska sredstva zahtevajo specifična znanja, veliko truda, natančnosti in trdega dela, kljub opravljenemu delu pa je cilj – pridobitev sofinanciranja s strani evropske unije, pogosto negotov.
Vendar v Službi za evropske projekte ne manjka optimizma, zato so se že v prvem mesecu delovanja prijavili na razpis za sofinanciranje investicij v vrtcih in osnovnem šolstvu v Republiki Sloveniji ter s konzorcijskimi partnerji Javnega razpisa za pametna mesta in skupnosti v mesecu aprilu pripravili vlogo k prijavi nanj. Občina Domžale se je za omenjeni razpis prijavila s tematiko, povezano s trajnostno mobilnostjo, dnevnimi migracijami aktivnega prebivalstva, migracijami, povezanimi z izobraževanjem dijakov in študentov, mirujočim prometom. Občina Domžale namreč sodi med občine z najvišjim prirastom prebivalstva v zadnjih desetih letih, prometna infrastruktura in pokritost javnega prometa pa žal nista šla v korak s tem. Zato želimo z aplikacijo, namenjeno informacijam in stanju v prometu za različne tipe mobilnosti izboljšati in olajšati dnevne migracije občanov v delovna, izobraževalna in turistična središča.  Več o aplikaciji pa v naslednjih novičkah.

Služba za evropske projekte

V sklopu Službe za evropske projekte se je meseca marca začelo več mesečno usposabljanje za projektno vodenje evropskih projektov, na katerem pod mentorstvom g. Bena Šterna (podjetje Infinita d.o.o.) sodelujejo zaposleni Občine Domžale in njenih zavodov. Usposabljanje je uvod v še tesnejše sodelovanje s posameznimi zavodi Občine Domžale - Osnovne šole, Kulturni dom F. Bernika, Obrtna zbornica, Knjižnica Domžale, Center za mlade Domžale. Priprava projekta, projektno vodenje, spremljanje in poznavanje razpisov ter finančnih mehanizmov, spremljanje, analiziranje in poročanje o projektih so le del vsebin, ki jih bodo udeleženci usposabljanja spoznali in osvojili. Obenem pa je namen usposabljanja tudi ta, da še bolje spoznamo potrebe posameznih zavodov, jih identificiramo in skupaj z njimi pripravimo projekte, s katerimi bi lahko pridobili sofinanciranje s strani evropske unije.  
Med njimi je največ t.i. mehkih vsebin, ki se nanašajo na programe za delo s  posameznimi ciljnimi skupinami. Leto, ki je za nami, je namreč pustilo ogromno posledic in novo odprtih vprašanj ter potreb predvsem po socialni, zdravstveni in psihološki pomoči. Zato pripravljamo projekte, ki bodo odgovorili na trenutne potrebe, obenem pa tudi takšne, s katerimi bomo nadaljevali in nadgrajevali že zastavljene cilje. Sledimo strateškim dokumentom  in zastavljeni strategiji razvoja občine Domžale.  
Eden takšnih je projekt Mladost (v okviru Javnega razpisa za pametna mesta in skupnosti), ki smo ga zasnovali v konzorciju 11 občin, med katerimi so: Medvode, Ljubljana, Koper, Izola, Piran, Ankaran, Logatec, Dobrova - Polhov Gradec, Brezovica in Idrija. Namen projekta je vzpostavitev enotne multimodalne mobilnostne platforme, ki bo olajšala različne vrste migracij (dnevne, tedenske, izletniške) z združitvijo vseh možnih tipov mobilnosti (osebni prevoz, vlak, avtobus, hoja, kolo) na uporabniku personaliziran način. Omogočala bo namreč prilagoditev različnim ciljnim skupinam (aktivnemu prebivalstvu, dijakom, študentom, starejšim, osebam z  gibalnimi ovirami) za uporabo izbranih različnih tipov mobilnosti ob upoštevanju stanja v prometu (tudi mirujočega prometa). Projekt je zasnovan na inovativnosti in principu ustvarjanja rešitev »od uporabnika v sistem«. Kar pomeni, da bomo rešitve oblikovali in razvijali v sodelovanju s posameznimi ciljnimi skupinami preko delavnic in tako vključili lokalne akterje sprememb v sam projekt, ki bo odgovoril na dejanske potrebe lokalnega okolja oz. prebivalstva. 

Nahajamo se v obdobju, ko se zaključuje Večletni finančni okvir 2014-2020 in začenja novo programsko obdobje 2021-2027, v obdobju, ko nas je prizadela pandemija Covid-19, kar pred nas postavlja na eni strani velik izziv, na drugi strani pa tudi veliko odgovornost. Politični dogovor voditeljic in voditeljev članic EU o svežnju za okrevanje, ki je bil sprejet 21. 7. 2020, je zgodovinski. Republika Slovenija je pripravila Načrt za okrevanje in odpornost, v katerem bodo sredstva usmerjena v naslednja štiri ključna področja:  zeleni prehod,  digitalna preobrazba,  pametna, trajnostna in vključujoča rast,  zdravstvo, socialna varnost in stanovanjsko področje.
Trajnostna mobilnost je ena od štirih komponent znotraj razvojnega področja »Zeleni prehod«. V njej so navedene investicije v železniško infrastrukturo in med zgolj petimi izbranimi projekti za nadgradnjo železniške postaje oziroma odseka, je bila uvrščena Nadgradnja železniške postaje Domžale. 
V okviru pogodbenih del bo izvedena nadgradnja tirov in tirnih naprav, gradnja otočnega in bočnega perona, kar za naše občane oziroma uporabnike železniške infrastrukture pomeni direkten dostop brez funkcionalnih ovir iz perona na vlak, izvedba podhoda do peronske infrastrukture z elementi oziroma napravami bo omogočila dostop funkcionalno oviranih oseb. V okviru projekta bosta nameščeni dvigali za gibalno ovirane osebe, dostopne rampe ter oznake za slepe in slabovidne, s katerim bo povezana tudi Kolodvorska cesta in Roška ulica. Uredili bodo postajno poslopje (čakalnice in sanitarije) ter uredili parkirišče za invalide. Namestili bodo nove signalnovarnostne naprave ter nadgradili telekomunikacijske in elektroinštalacijske naprave. Trenutno je v teku izdelava novelacije Idejne zasnove (IDZ) in Izvedbenega načrta (IZN). Projekt »Nadgradnja Železniške postaje« naj bi bil zaključen do leta 2023, sredstva pa bodo v celoti zagotovljena iz Načrta za odpornost in okrevanje. 
Poleg projekta Mladost, katerega namen je vzpostavitev enotne multimodalne mobilnostne platforme za občane Domžal, bo nadgradnja železniške postaje še en izmed ključnih projektov k zasledovanju ciljev na področju trajnostne mobilnosti, za katere bodo pridobiljena sredstva iz evropskih finančnih mehanizmov. 


